CELEX: 32016R1368
Language: lv
Date: 2016-08-11 00:00:00
Title: Komisijas Īstenošanas regula (ES) 2016/1368 (2016. gada 11. augusts), ar ko saskaņā ar Eiropas Parlamenta un Padomes Regulu (ES) 2016/1011 izveido finanšu tirgos izmantotu kritiski svarīgu etalonu sarakstu (Dokuments attiecas uz EEZ)

12.8.2016   
            
            
               LV
            
            
               Eiropas Savienības Oficiālais Vēstnesis
            
            
               L 217/1
            
         KOMISIJAS ĪSTENOŠANAS REGULA (ES) 2016/1368
   (2016. gada 11. augusts),
   ar ko saskaņā ar Eiropas Parlamenta un Padomes Regulu (ES) 2016/1011 izveido finanšu tirgos izmantotu kritiski svarīgu etalonu sarakstu
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2016. gada 8. jūnija Regulu (ES) 2016/1011 par indeksiem, ko izmanto kā etalonus finanšu instrumentos un finanšu līgumos vai ieguldījumu fondu darbības rezultātu mērīšanai, un ar kuru groza Direktīvu 2008/48/EK, Direktīvu 2014/17/ES un Regulu (ES) Nr. 596/2014 (1), un jo īpaši tās 20. panta 1. punktu,
   tā kā:
   
               (1)
            
            
               Etaloniem ir svarīga nozīme daudzu finanšu instrumentu un finanšu līgumu cenas noteikšanā un daudzu ieguldījumu fondu darbības rezultātu mērījumu noteikšanā. Daudzos gadījumos etalonam nepieciešamo datu sniegšana un etalona pārvaldība ir pakļauta manipulācijas riskam, un iesaistītās personas bieži vien skar interešu konflikts.
            
         
               (2)
            
            
               Lai etalons varētu veikt savu funkciju ekonomikā, tam ir jābūt pamatā esošā tirgus vai ekonomikas stāvokļa reprezentatīvam atspoguļojumam. Ja kāds etalons vairs nav reprezentatīvs atspoguļojums pamatā esošam tirgum, piemēram, starpbanku piedāvājuma likmēm, pastāv risks, ka tas citstarp negatīvi ietekmēs tirgus integritāti, kā arī mājsaimniecību (aizdevumi un hipotekārie kredīti) un uzņēmumu finansēšanu Savienībā.
            
         
               (3)
            
            
               Ja konkrētam etalonam piesaistītu finanšu instrumentu, finanšu līgumu un ieguldījumu fondu vērtības kopsumma ir augsta, parasti pieaug riski, kam pakļauti lietotāji, tirgi un Savienības ekonomika kopumā. Tādēļ Regulā (ES) 2016/1011 ir izveidotas dažādas etalonu kategorijas un ir noteiktas papildu prasības, kurām jānodrošina konkrētu, par kritiski svarīgiem uzskatīto etalonu integritāte un stabilitāte, tai skaitā kompetento iestāžu pilnvaras konkrētos apstākļos uzdot veikt kritiski svarīgam etalonam nepieciešamu datu sniegšanu un tā pārvaldību.
            
         
               (4)
            
            
               Kritiski svarīgo etalonu administratoru kompetento iestāžu papildu pienākumu un pilnvaru dēļ ir nepieciešams formāls process, kurā nosaka kritiski svarīgos etalonus. Saskaņā ar Regulas (ES) 2016/1011 20. panta 1. punktu etalonu uzskata par kritiski svarīgu etalonu, ja tas kombinācijā ar citiem etaloniem tieši vai netieši tiek izmantots kā atsauces etalons tādiem finanšu instrumentiem vai finanšu līgumiem vai attiecīgā gadījumā tādu ieguldījumu fondu darbības rezultātu mērīšanai, kuru vērtības kopsumma (ņemot vērā visu attiecīgā etalona beigu termiņu vai darbības laikposmu diapazonu) ir vismaz 500 miljardi euro.
            
         
               (5)
            
            
               Eurozonas starpbanku euro kredītu tirgus piedāvājuma likme (Euro Interbank Offered Rate) EURIBOR atspoguļo mērījumus attiecībā uz starpbanku nenodrošināto kredītu piedāvājuma likmēm eurozonā un ir viens no vissvarīgākajiem procentu likmju etaloniem visā pasaulē. Tiek lēsts, ka šim etalonam ir piesaistīti līgumi vairāk nekā 180 000 miljardu euro vērtībā. Lai gan minētie līgumi galvenokārt ir procentu likmju mijmaiņas darījumi, šis etalons tiek izmantots arī fiziskām personām izsniegtos hipotekārajos kredītos, kuru vērtība pārsniedz 1 000 miljardus euro.
            
         
               (6)
            
            
               Tādēļ to finanšu instrumentu un finanšu līgumu vērtība, kuros Savienībā izmanto šo etalonu, ievērojami pārsniedz 500 miljardu euro slieksni.
            
         
               (7)
            
            
               Ņemot vērā, ka EURIBOR ir izšķiroši svarīgs kredītu, aizdevumu un hipotekāro kredītu piešķiršanai Savienībā, šai regulai būtu jāstājas spēkā steidzami.
            
         
               (8)
            
            
               Šajā regulā paredzētie pasākumi atbilst Eiropas Vērtspapīru komitejas atzinumam,
            
         IR PIEŅĒMUSI ŠO REGULU.
   1. pants
   Pielikumā norādītie etaloni ir uzskatāmi par kritiski svarīgiem etaloniem.
   2. pants
   Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2016. gada 11. augustā
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 171, 29.6.2016., 1. lpp.
   
   
      PIELIKUMS
      
         KRITISKI SVARĪGO ETALONU SARAKSTS, KAS IZVEIDOTS SASKAŅĀ AR REGULAS (ES) 2016/1011 20. PANTA 1. PUNKTU
      
      Eurozonas starpbanku euro kredītu tirgus piedāvājuma likme (Euro Interbank Offered Rate) EURIBOR
         ®, ko pārvalda Eiropas Naudas tirgu institūts (European Money Markets Institute, EMMI) Briselē Beļģijā